
Az Úr tiszteletreméltó, dicsőséges prófétájának és Előhírnökének, Keresztelő Jánosnak fogantatása.
A kedd esti alkonyati zsolozsmán
„Uram, tehozzád...” után
4. hang. Minta: Minekelőtte felülről...
Áldozatot mutatott be Szent Zakariás, * Isten templomának bensejében szolgált, * a nép kérését tolmácsolta a jótevő és nagyirgalmú Úrnak, * és szent angyalt látott, aki így szólt hozzá: * Meghallgatást nyert könyörgésed és imád, * bízzál, öreg, és ne hitetlenkedj! * Fiad lesz a szent Előhírnök, ** az asszonyok szülötteit túlszárnyalja, *’ Illés erejével Krisztus előtt fog járni. (2x)
Furcsának tűnik föl előttem alakod és megjelenésed, * hihetetlennek tűnik nékem beszéded és kijelentésed! * – így felelt Zakariás. * – Én azért jöttem, hogy népemnek üdvöt kérjek, * és nem azért, hogy gyermekem legyen, amiről te beszélsz. * Kéréseimmel ellentétben állónak látlak téged, * és úgy sejtem, hogy nem az igazat mondod. * Hogyan bizonyítod azt, amit ígérsz * és olyan határozottan mondasz? ** Erzsébet ugyanis meddő, *’ én pedig, mint látod, már öreg vagyok. (2x)
Zakariás, szavaimnak miért nem adsz hitelt? * Miért mondod, hogy hazug örömhírt hozok? * Isten főangyala vagyok, s előtted állva azt mondom, * amit parancsba kaptam. * Mivel tehát kételkedtél és nem hittél, * néma és süket leszel, amíg szavaim szent beteljesülését meg nem látod. ** Majd, ha Erzsébet megszüli néked a nagy Előhírnököt, az Ige hangját, *’ megoldódik nyelved és áldani fogod Izrael Istenét. (2x)
Dicsőség... 6. hang
Ma meddő méhből kisarjadt az imádság gyümölcse, * János, az Előhírnök. * Örvendj, pusztaság, és vigadozz, emberiség, * íme, a bűnbánat hirdetője megkezdi életét az anyaméhben. * Jertek, örüljünk az ő dicsőséges fogantatásának, * vigadjunk, ünnepkedvelők, és ezt zengjük: * Ki az asszonyok szülötteit felülmúlod, * ne szűnj meg könyörögni azokért, * akik a te szent fogantatásodat hittel tisztelik, * hogy bocsánatot nyerjünk bűneinkre *’ és gazdag kegyelmet!
Most és...
Ó, ki ne áldana téged, legszentebb Szűz? * Ki ne magasztalná a te legtisztább szülésedet? * Mert az Atyától öröktől fogva kisugárzott egyszülött Fiú, * fölfoghatatlan módon megtestesülvén, tőled született, * ki isteni természetét megtartván, * egyszersmind emberi természetet is viselt, * kit nem megosztott két személynek vallunk, * hanem egymással össze nem folyó két természet Urának ismerünk. * Őt imádd, tiszta, boldogságos Szűz, *’ hogy könyörüljön a mi lelkünkön!
Előverses sztihirák
6. hang. Minta: Minden reményüket...
Szent módon a szentek szentélyébe vonult be * a szent pap és próféta, * és amint az Írás mondja, * megjelent neki az angyal és így szólt hozzá: * Meghallgatásra lelt kérésed, * feloldódik Erzsébet magtalansága, * és fiat fog néked szülni, öregkorod dacára! * Jánost, az Előhírnököt, * a Napnak fáklyáját, * a Magasságbelinek prófétáját, *’ az Isten szűz gyermekéből eredő Igének hangját.
Elővers: Te pedig, gyermek, a Magasságbeli prófétája leszel, mert az Úr előtt jársz majd, hogy előkészítsd az ő utait.
Mondd meg nekem nyíltan, * hogyan győződjem meg erről! * – mondá a legboldogabb öreg az angyalnak. * – Amint látod, én már agg vagyok, * Erzsébet pedig magtalan. * Milyen igéket hangoztatsz nekem a természet rendjét meghaladó dolgokról? * Egészen álmélkodom, * semmiképpen sem tudom elhinni, * hogy igazat mondasz, ó ember! * Távozzál, én a nép üdvéért könyörgök, * és nem gyermekre várok, *’ mert az hihetetlen dolog volna!
Elővers: Félelem nélkül élhessünk, szentségben és igazságban szolgálva az ő színe előtt.
Én a mindenható Isten főangyala vagyok, * Gábriel az én nevem! * – mondá az öregnek a test nélküli angyal. * – Most pedig megnémulsz, és hallgatást gyakorolsz, * mert nem hittél beszédemnek. * De mihelyt megszüli neked feleséged * az Ige harsonáját, * a Szentlélek föloldja nyelvedet, * és világosan zenged: * Te pedig, gyermek, a Magasságbeli prófétájának fogsz hívatni, * hogy előkészítsd az ő utait, *’ amint azt ő jónak látta. 
Dicsőség... 6. hang
Meddő asszony szülési fájdalmaiból hírnökként jöttél a világra! * Pólyáskorodtól fogva a pusztában laktál, Keresztelő, * s az összes próféták pecsétjeként szolgáltál, * mert akit ezek különféle módon szemléltek * és képletesen előre hirdettek, * azt te a Jordánban megkeresztelhetted, * és hallhattad az Atya bizonyságtételét a mennyekből, * mellyel őt Fiának vallotta. * Láthattad galamb képében a Lelket, * ott lebegve a keresztelkedő felett. * Te, minden prófétánál feljebb való, * ne szűnjél meg könyörögni érettünk, *’ akik híven megtartjuk a te emlékünnepedet!
Most és... 
Istenszülő, te vagy a valódi szőlővessző, * ki megnövesztetted nekünk az élet gyümölcsét. * Hozzád könyörgünk: * Imádd az Előhírnökkel * és minden szenttel együtt érettünk az Uralkodót, *’ hogy irgalmazzon a mi lelkünknek!
.Tropár(ok)
4. hang
Ki még nem szültél, vigadj, magtalan, * mert íme, a Nap mécsesét fogantad, * ki a vakságban szenvedő földet fogja megvilágosítani. * Ujjongj, te is, Zakariás, * és bátran kiálts föl: *’ A Magasságbeli prófétája az, aki születni fog. 
Dicsőség... most és...
Az örök idők óta elrejtett, * s még az angyalok előtt is ismeretlen mély titok * Teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
